Te n‑xee‑ia xiʼin‑s nuu nani Getsemaní.
Ijan n‑xiaʼan‑ia nuu‑s:
—Nkoo koio mee‑n yaʼa,
nɨni jɨʼɨn mee‑r xa kajan taʼu‑r.
Ndeka‑ia Spedru xiʼin Jacobo xiʼin Sua juaʼan,
te n‑kixeʼe‑ia xa yo yuʼu‑ia te kukoʼyo ini‑ia.
N‑xiaʼan‑ia:
—Kaʼni ñaʼa xa kukoʼyo ini.
Ndoo‑n yaʼa,
te kundito koio‑n.
Juaʼan ka‑ia itaʼu,
te n‑xe kava ndeyu‑ia nuu ñuʼu.
N‑xijan taʼu‑ia nuu Ianyuux,
nux kuaʼa xa ma yaʼa‑ia ntdaa xa koo.
N‑xijan taʼu‑ia:
—Abba.
(Juini kachi:
“Taa mani‑da.”)
Taa‑da,
kuaʼa mee‑n xa kada‑n ntdaa.
Kada‑n xa ma yaʼa‑da ntdaa xa koo,
chi kuu ná kuu xa io xa koʼo‑da ɨɨn xa yo ua.
Ko maxku kada‑n xa juini mee‑da,
kada ñaʼa‑n xa juini mee‑n.
Na n‑naxee‑ia nuu xtuu ndruni se dakuaʼa‑ia,
n‑xini‑ia xa ka kidi‑s.
N‑jaʼan‑ia nuu Spedru:
—Simón,
¿kidi‑n a?
¿Ña n‑kuaʼa‑n xa kundito‑n xiʼin‑r idini hora u?
Kundito koio,
te kajan taʼu koio,
xa maxku kada kuiʼna xa kada koio‑n kuechi.
Io anu‑n xa ma kada‑n kuechi,
ko ma kundee ini yɨkɨ kuñu‑n.
Juaʼan‑ia ɨnka vuelta,
te n‑xijan taʼu‑ia,
ná n‑xijan taʼu‑ia vuelta kiʼna nuu.
Na n‑naxee‑ia nuu xtuu ndruni se dakuaʼa‑ia,
vuelta kuu uu,
n‑xini‑ia xa dani ka kidi‑s.
Chi yo n‑kuu nuu‑s xa kidi.
Te ña n‑ka xini‑s nax jaʼan‑s nuu‑ia.
Na n‑naxee‑ia vuelta kuu uni,
n‑jaʼan‑ia:
—Kidi naʼi koio vitna.
Xá n‑kuu.
Xá n‑xee hora.
Xá n‑diko‑s Se kuu ñani tnaʼa ñayiu nuu se ka kida xa uʼu.
Ndokoo koio.
Na jɨʼɨn‑ro.
Vax kuyatni ñaʼa se n‑diko ñaʼa.
Danaa,
nɨni jaʼan‑ia,
te n‑xee Judas,
ɨɨn se kuu uxi uu.
N‑ka xee kueʼe ñayiu xiʼin‑s.
Xneʼe‑i machiti,
carruti.
Dutu ka taxnuni,
xiʼin se ka tuʼa vaʼa tnuʼu n‑chidotnuni Moisés,
xiʼin sexaʼnu ka taxnuni nuu ñayiu Israel,
n‑ka tundaʼa‑s‑yɨ.
N‑xiaʼan se n‑diko Jesús ɨɨn seña nuu ñayiu jan.
N‑xiaʼan‑s:
—Se teyuʼu‑r,
se ijan,
kuu‑s.
Tnɨɨ koio‑n‑sɨ,
te kandeka‑n‑sɨ jɨʼɨn.
Duku‑n‑sɨ.
Hora n‑xee‑s,
n‑kuyatni‑s Jesús,
te n‑xiaʼan‑s:
—¡Maestru!
¡Maestru!
Te n‑teyuʼu‑s‑ia.
Se ijan n‑ka tnɨɨ Jesús,
te xndeka ñaʼa presu‑s juaʼan.
Ko ɨɨn se nujuiin ijan,
n‑tava‑s machiti‑s,
te n‑xaʼnde‑s doʼo ɨɨn se xinokuechi nuu dutu taxnuni ka.
Te n‑xijan tnuʼu Jesús nuu se n‑ka xee:
—¿Kuu‑r ñaduʼu xa n‑ka kixee‑n xneʼe‑n machiti,
carruti,
xa kandeka ñaʼa presu‑n jɨʼɨn a?
Kɨu xiʼin kɨu n‑xo tuu‑r xiʼin‑n.
N‑xo dakuaʼa‑r ñayiu veñuʼu,
ko ña n‑ka tnɨɨ ñaʼa‑n.
Duʼa kuu xa jɨn tnaʼa xa jaʼan tnuʼu Ianyuux.
Ijan se dakuaʼa‑ia,
ntdaa‑s n‑ka dandoo‑ia,
te n‑ka xino‑s.
Te ɨɨn se kuu solteru ndijun‑s Jesús.
Ndixi‑s daʼma kidi‑s.
Te n‑ka tnɨɨ ñaʼa se ijan.
Te n‑dandoo‑s daʼma‑s,
te n‑xino‑s.
Juaʼan vichi‑s.
Te se ijan,
xndeka‑s Jesús juaʼan nuu dutu taxnuni ka.
Ijan n‑ka nataka ntdaa dutu ka taxnuni,
xiʼin sexaʼnu ka taxnuni nuu ñayiu Israel,
xiʼin se ka tuʼa vaʼa tnuʼu n‑chidotnuni Moisés.
Xika ndijun Spedru Jesús,
nde nukeʼe dutu taxnuni ka.
Ijan nukoo‑s,
xiʼin se ka kuu policía ka ndvidi‑s yunuʼu koko.
N‑ka nduku dutu ka taxnuni xiʼin ntdaa juxtixia,
seyɨɨ tekuechi koio Jesús,
xa kaʼni koio‑s‑ia.
Ko ña n‑ka niʼi‑s ni ɨɨn kuechi‑ia.
Chi kueʼe‑s n‑ka tekuechi ñaʼa,
ko meni tnuʼu vete n‑ka jaʼan‑s.
Ni ɨɨn tnuʼu,
ña n‑ka jaʼan ɨɨn nuu‑s.
Dava‑s n‑ka ndojuiin,
te n‑ka tekuechi‑s‑ia.
Ko ña ndaa xa n‑ka jaʼan‑s.
N‑ka jaʼan‑s:
—N‑ka teku‑da xa n‑jaʼan‑s:
“Kanu‑r veñuʼu yaʼa,
veñuʼu n‑ka kidavaʼa seyɨɨ,
te nuu uni kɨu ndadavaʼa mee‑r ɨnka xa ña kidavaʼa ndaʼa seyɨɨ.”
Ko ni xaʼa ña n‑ka jaʼan ɨɨn nuu‑s.
N‑ndojuiin dutu taxnuni ka meʼñu‑s ntdaa‑s,
te n‑xijan tnuʼu‑s Jesús:
—¿Ma jaʼan‑n ni ɨɨn tnuʼu xa ka tekuechi ñaʼa se yaʼa u?
Ña n‑jaʼan‑ia.
Ni ɨɨn tnuʼu ña n‑jaʼan‑ia.
Ɨnka vuelta n‑xijan tnuʼu dutu taxnuni ka nuu‑ia:
—¿Ndoʼo kuu Cristu,
Daʼya Yɨɨ Ianyuux Ii a?
N‑jaʼan Jesús:
—Kuu‑r.
Kundeʼa koio‑n Se kuu ñani tnaʼa ñayiu ku nukoo ndaʼa kuaʼa Ia Taxnuni.
Kundeʼa koio‑n‑ia,
hora ndixi‑ia xiti vikó andɨu.
Te n‑ndata dutu taxnuni ka daʼma‑s,
xa dandeʼa‑s ñayiu xa jandixa mee‑s xa kuiʼa n‑jaʼan Jesús Ianyuux.
N‑jaʼan‑s nuu juxtixia:
—Ña ndoñuʼu ka‑ro se kajan tnuʼu‑ro.
Xá n‑ka teku mee‑n xa n‑jaʼan‑s xa ɨɨn nuu kuu mee‑s xiʼin Ianyuux.
¿Nax ka kachi koio‑n?
Te ntdaa‑s n‑ka jaʼan xa io xa kaʼni‑s‑ia.
Dava‑s n‑ka kixeʼe xa tudɨɨ‑s‑ia.
Te n‑ka duku‑s nuu‑ia.
N‑ka jani‑s‑ia.
Yo uʼu n‑ka kida‑s‑ia.
Te n‑ka jaʼan‑s:
—¡Jinitnuni jundu janñaʼa!
Te loko n‑ka jani se ka kuu policía nuu‑ia.
Te nukoo Spedru nukeʼe ndiʼi.
Ijan n‑xee ɨɨn dichi xinokuechi nuu dutu taxnuni ka.
N‑xini‑i Spedru ndvidi‑s yunuʼu koko.
N‑xo ndeʼa‑i‑sɨ.
N‑jaʼan‑i nuu‑s:
—Mee‑n tuku n‑xo kunduu xiʼin Jesús,
té Nazaret.
N‑jaʼan‑s:
—Ña ndaa.
Ña xini‑r‑sɨ.
Ña kutnuni ini‑r nax jaʼan‑n.
Te n‑kee‑s nukeʼe.
Hora ijan ni,
n‑kana liʼi.
Ɨnka vuelta n‑xo ndeʼa‑i‑sɨ.
Te n‑kixeʼe‑i jaʼan‑i nuu se xnii ijan:
—Mee‑te kuu ɨɨn tnaʼa mee‑te.
Ɨnka vuelta n‑jaʼan Spedru xa ña xini‑s Jesús.
Naʼa ka n‑kuu,
te se xnii ijan n‑ka jaʼan nuu Spedru:
—Xandaa kuu xa tnaʼa mee‑n kuu‑s.
Chi se Galilea kuu‑n,
chi ɨɨn nuu tnuʼu jaʼan‑n xiʼin se Galilea.
N‑kixeʼe Spedru xa chinaa‑s:
—¡Ña xini‑r se jaʼan‑n!
Hora ijan ni,
n‑kana liʼi vuelta kuu uu.
Te n‑najaʼan Spedru tnuʼu n‑jaʼan Jesús nuu‑s:
“Antecas xa kana liʼi uu vuelta,
te uni vuelta jaʼan mee‑n xa ña xini ñaʼa‑n.”
Te xaxeʼe xa n‑najaʼan‑s xaʼa,
n‑kixeʼe‑s xa ndaʼi‑s.